ToekomsVenster: Hou jou oë op JesusFoto: Calwaen Liew/Unsplash.com Oorweeg wat dit mag beteken dat sekere kanse en geleenthede eenmalig is en nie weer aangebied sal word nie. Die lewe gebeur in seisoene. Sommige is langer en ander is korter. Sommige is gou verby en ander duur jare. Dit is baie belangrik om te onderskei wat moet aanhou en waarmee jy moet klaarmaak. Somtyds wanneer jy ŉ kursus wil bywoon soos op universiteit gebeur dit dat jy eers ŉ oriënteringskursus of opknappingskursus moet voltooi voordat jy met die voorgeskrewe werk kan aangaan. Dit is so met die lewe. Niks wat jy op aarde doen is die bestemming nie. Die bestemming bly ons in hierdie lewe ontwyk. Ons bereik dit eers wanneer die Here ons kom haal. Ons oë is op Jesus, nie op aardse realiteite nie. Leer derhalwe onderskei wat jy moes koester en vertroetel en waarmee jy moet besig bly teenoor dit wat die karakter van inleiding gehad het. Moenie kamp opslaan by dit wat jy klaar geleer het nie. Dit mag jou laat veilig voel maar dit strem jou groei. Wees altyd op weg agter die wolk en vuurkolom aan. Waar Hy lei daar sal ek meegaan. Tot die end. Hebreërs 12:2 – Die oog gevestig op Jesus, die Begin en Voleinder van die geloof. Ter wille van die vreugde wat vir Hom in die vooruitsig was, het Hy die kruis verduur sonder om vir die skande daarvan terug te deins, en Hy sit nou aan die regterkant van die troon van God.